Tichomorský región predstavuje príležitosť koordinovaným a komplexným spôsobom využiť celý rad rôznych zložiek vonkajšej činnosti EÚ vrátane spoločnej zahraničnej a bezpečnostnej politiky, rozvojovej politiky EÚ a hospodárskej diplomacie. Pri veľmi malom počte členských štátov EÚ, ktoré majú zastúpenia v tichomorských krajinách, by vytvorenie užších väzieb so Sekretariátom Tichomorského spoločenstva (ďalej aj „SPC“), predtým nazývaným Komisia pre južné Tichomorie, bolo aj spôsobom na posilnenie spolupráce EÚ s tichomorskými krajinami.

2.Posúdenie žiadosti sekretariátom a odporúčanie predsedovi Konferencie a všetkým členom SPC.

3.Posúdenie žiadosti Výborom zástupcov vlád a správnych orgánov (CRGA) a odporúčanie Konferencii.

4.Rozhodnutie Konferencie konsenzom.

5.Oznámenie rozhodnutia žiadateľovi generálnym riaditeľom sekretariátu.

Zatiaľ čo sa očakáva, že stáli pozorovatelia budú financovať svoju vlastnú účasť na zasadnutiach Sekretariátu Tichomorského spoločenstva, výnimkou z oddielu 37 uvedenej politiky sa môže rozhodnutím Konferencie upustiť od ročného príspevku do rozpočtu Sekretariátu Tichomorského spoločenstva, ak stály pozorovateľ poskytne významnú finančnú podporu na programy SPC prostredníctvom iných mechanizmov. Vzhľadom na značný finančný príspevok EÚ pre región (pozri ďalej) sa žiadosť o to, aby sa stala stálym pozorovateľom, predloží s podmienkou, že Konferencia udelí výnimku z tohto každoročného príspevku do rozpočtu Sekretariátu Tichomorského spoločenstva.

Konanie o stálom pozorovateľovi je administratívny postup. Štatút stáleho pozorovateľa ako taký neposkytuje žiadne vecné práva ani nevytvára žiadne povinnosti. V súlade s článkom 17 ods. 1 Zmluvy o Európskej únii by v Sekretariáte Tichomorského spoločenstva mala Úniu zastupovať Komisia.

Ciele

Komisia a SPC vypracovali dlhodobú spoluprácu na podporu rozvoja v tichomorských ostrovných krajinách a územiach Činnosti EÚ podporované prostredníctvom Sekretariátu Tichomorského spoločenstva doteraz umožnili riešiť výzvy, ako aj podporovať relevantné príležitosti, okrem iného v oblasti zmeny klímy, znižovania rizika katastrof, rybolovu, rozvoja obchodu, energie z udržateľných zdrojov, kultúry, ľudských práv a hlbokomorských minerálov. V roku 2017 EÚ vyčlenila na rozvojové programy pre tichomorské štáty približne 160 miliónov EUR.

Regionálny mandát SPC je úzko zosúladený s kľúčovými sektormi v Tichom oceáne, ako aj so zameraním rozvojovej pomoci EÚ. SPC je zďaleka najväčším implementačným partnerom EÚ v Tichomorí a kľúčovou regionálnou organizáciou na presadzovanie vzájomných záujmov. EÚ každoročne poskytuje SPC v priemere 30 miliónov EUR. V roku 2016 to predstavovalo takmer 40 % ročných výdavkov SPC. Značná podpora, ktorú Komisia poskytuje SPC, takisto odôvodňuje užšiu spoluprácu medzi týmito dvoma inštitúciami.

Celkove predstavuje štatút stáleho pozorovateľa pre EÚ príležitosť na zvýšenie súdržnosti a efektívnosti, ako aj na zvýšenie kvality, viditeľnosti a vplyvu činností Komisie a SPC. Takisto by pomohol posilniť politický dialóg Komisie s SPC o regionálnych otázkach. Okrem toho štatút stáleho pozorovateľa by posilnil spoluprácu EÚ so Sekretariátom Tichomorského spoločenstva, ktorá by mohla byť v spoločnom záujme vzhľadom na nadchádzajúce rokovania o partnerskej dohode po skončení platnosti Dohody z Cotonou s krajinami AKT. Keďže jeden členský štát EÚ (Francúzsko) už je riadnym členom SPC (podobne ako Austrália, Nový Zéland a Spojené štáty americké), keby sa Komisia stala stálym pozorovateľom, EÚ by získala príležitosti na rozšírenie svojich partnerstiev v regióne.

Záver

Keďže je SPC strategickou regionálnou platformou aj kľúčovým regionálnym partnerom, s ktorým je žiaduca posilnená spolupráca v oblastiach spoločného záujmu, Komisia plánuje kladne reagovať na pozvánku SPC, aby sa stala stálym pozorovateľom v mene EÚ. Formálna žiadosť, ktorá bude adresovaná generálnemu riaditeľovi sekretariátu, bude výslovne obsahovať podmienku, že Konferencia udeľuje výnimku z povinnosti finančne prispievať do rozpočtu Sekretariátu Tichomorského spoločenstva.